ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од дана 19. септембра 2024. године изабрани смо у комисију за припрему реферата о кандидатима за избор у звање ДОЦЕНТА за ужу научну област ПАЛЕОНТОЛОГИЈА, са 90% радног времена, на одређено време од пет година.

На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ дана 2. октобра 2024. (број 1110-1111-1112) пријавио се кандидат др ПРЕДРАГ РАДОВИЋ. На основу приложене документације, а поштујући услове и критеријуме за избор у звање доцента наведене у конкурсу и ближе одређене Статутом Филозофског факултета, подносимо следећи

ИЗВЕШТАЈ

Кандидат др Предраг Радовић предао je пријаву на конкурс, биографију, библиографију научних радова и учешћа на научним скуповима и другим активностима у научној заједници и копије ауторских радова за процену научног доприноса, као и осталу конкурсну документацију (копије диплома и уверења, очитану личну карту, Изјаву о изворности). Комисија закључује да је пријава овог кандидата потпуна, па о њој даје своје мишљење.

1. Биографски подаци

Предраг Радовић рођен је 8. децембра 1984. године у Краљеву, где је завршио основну школу и гимназију (природно-математички смер). На Филозофском факултету Универзитета у Београду 2005. године уписује дипломске студије археологије, које завршава 2009. године са просечном оценом 9,53 и одбраном дипломског рада под називом *Еволуција средњоплеистоценских хоминина* (ментор доц. др Софија Стефановић). Наставља образовање 2013. године, уписујући мастер студије геологије (модул палеонтологије) на Рударско-геолошком факултету Универзитета у Београду, које редовно завршава 2015. године са просеком 9,92 и одбраном мастер рада под називом *Морфометријске карактеристике зуба фосилног хоминина из Мале Баланице у Сићевачкој клисури (BH-1)* (ментор проф. др Катарина Богићевић). Докторске академске студије геологије уписује на истом факултету 2017. и завршава 2022. године на теми *Дводимензионална геометријска морфометрија првих горњих молара хоминина са територије Србије – таксономска и методолошка анализа* (ментори проф. др Катарина Богићевић и проф. др Мирјана Роксандић). Добитник је награде фонда *Милан Милићевић, инжењер геологије* за најбољи научно-истраживачки рад младог научног радника из области геологије у 2018. години. Радну каријеру започео је 2011. године у Народном музеју Краљево као кустос, где оснива *Природњачку збирку* и *Групу за геологију и биологију*.

Од 2020. године Предраг Радовић ради као асистент на Одељењу за археологију Филозофског факултета у Београду, а од 2023. године као асистент са докторатом (ангажован са 90% радног времена). Учествује у реализацији наставе, превасходно на предметима који покривају области палеоантропологије и археологије палеолита. Предраг је део тима трогодишњег пројекта *Neanderthal and Early Modern Human Interactions in the Central Balkans* (*NЕЕМО*) који финансира Фонд за науку Републике Србије у оквиру програма ИДЕЈЕ (руководилац проф. др Душан Михаиловић). Од 2023. године, Предраг је и придружени истраживач (*Associated Researcher*) на Одељењу за порекло човека Макс Планк института за еволуциону антропологију (*Department of Human Origins, Max Planck Institute for Evolutionary Anthropology*) у Лајпцигу, Немачка. Члан је Палеоантрополошког друштва Канаде (*Paleoanthropological Society of Canada / Société canadienne de paléoanthropologie*) од 2020 године. Поред фосилних остатака плеистоценских хоминина са подручја Србије,који представљају примарни фокус његовог истраживања, активно проучава и фосилне остатке крупних сисара, претежно миоценске и плиоценске старости. Према подацима сајта *Google Scholar* (на дан 1.11.2024. године), Предраг Радовић има 370 цитата и h-index 10.

2. Преглед и мишљење о досадашњем научном раду

У свом досадашњем научном раду, др Предраг Радовић је био претежно активан на пољима палеоантропологије и палеонтологије кичмењака. На почетку каријере бавио се биоархеологијом (анализама људског остеолошког материјала), али је фокус његових истраживања убрзо прешао на фосилне остатке хоминина са територије Србије и проблеме таксономије средњоплеистоценских представника рода *Homo*. У оквиру докторске дисертације (*Дводимензионална геометријска морфометрија првих горњих молара хоминина са територије Србије – таксономска и методолошка анализа*) посветио се проблему таксономске идентификације изолованих налаза првих горњих молара (М1) неандерталаца и анатомски модерних људи применом метода геометријске морфометрије. Када је у питању палеонтологија кичмењака, истраживао је фосилне остатке различитих група крупних сисара (примата, китова, сурлаша, преживара, звери, копитара итд.) са територије Србије, претежно неогене старости. Остварио је значајне резултате, што се између осталог огледа кроз 39 публикација, од чега je 21 рад објављен у научним часописима у категоријама М21а, М21, М22 и М23.

Међу објављеним радовима издвајамо следеће:

1) **Radović, P.**, Lindal, J., Mihailović, D., Roksandic, M., 2019. The first Neanderthal specimen from Serbia: Maxillary first molar from the Late Pleistocene of Pešturina Cave. *Journal of Human Evolution* 131: 139–151. https://doi.org/10.1016/j.jhevol.2019.03.018 **(М21а)**

Овај рад даје дескрипцију и детаљну анализу првог поуздано идентификованог фосила неандерталца (*Homo neanderthalensis*) са територије Србије: добро очуваног максиларног кутњака (Pes-3) из пећине Пештурине у селу Јелашница код Ниша. Налаз потиче из стратиграфског слоја 4b пећине, који је ESR методом датован на пре око 111.000 година, што одговара маринском изотопском стадијуму 5 (MIS 5).

2) **Radović, P.**, Lindal, J., Marković, Z., Alaburić, S., Roksandic, M., 2019. First record of a fossil monkey (Primates, Cercopithecidae) from the Late Pliocene of Serbia. *Journal of Human Evolution* 137: 102681. https://doi.org/10.1016/j.jhevol.2019.102681 **(М21а)**

У овом раду су представљени први фосилни остаци нељудских примата са територије Србије: два фосилна кутњака (NHMBEO 042501 и 042502) откривена у селу Риђаке у близини Шапца. Остаци највероватније припадају роду крупних мајмуна *Paradolichopithecus* из породице мајмуна Старог света (Cercopithecidae). Анализа остатака пратеће фауне указује на млађеплиоценску старост ових остатака (између 3,6 до 2,58 милиона година пре садашњости).

3) Roksandic, M., **Radović, P.**, Wu, X.-J., Bae, C.J., 2022. Resolving the “muddle in the middle”: The case for *Homo bodoensis* sp. nov. *Evolutionary Anthropology* 31(1): 20–29. https://doi.org/10.1002/evan.21929 **(М21а)**

У овом раду, међу којима је један од водећих аутора Предраг Радовић, расправља се о актуелној проблематици која се тиче у таксономске класификације средњоплеистоценских остатака древних хоминина и именује се нова врста у оквиру нашег сопственог рода – *Homo bodoensis*. Аутори сматрају да је *H. bodoensis* насељавао Африку током средњег плеистоцена (тј. дела плеистоценске епохе који је трајао између 774.000 и 129.000 година пре садашњости) и да је био директни предак модерног човека (*H. sapiens*). Рад спада међу најцитираније радове на којима је Предраг коаутор.

4) Roksandic, M., **Radović, P.**, Lindal, J., Mihailović, D., 2022. Early Neanderthals in contact: The Chibanian (Middle Pleistocene) hominin dentition from Velika Balanica Cave, Southern Serbia. *Journal of Human Evolution* 166: 103175. https://doi.org/10.1016/j.jhevol.2022.103175 **(М21а)**

Рад даје дескрипцију и детаљну анализу фосилних зуба хоминина (примерци BH-2, BH-3, BH-4 и BH-5) пронађених 2017. године приликом археолошких ископавања пећине Велике Баланице у Сићевачкој клисури надомак Ниша. Остаци потичу из стратиграфског слоја 3а, за који је методом термолуминисценције потврђена старост од око 300.000 година. Показано је да фосили припадају популацији раних неандерталаца, која спада међу најраније познате популације неандерталаца на простору изван западне Еропе.

5) Bae, C.J., Aiello, L.C., Hawks, J., Kaifu, Y., Lindal, J., Martinón‐Torres, M., Ni, X., Posth, C., **Radović, P.**, Reed, D., Schroeder, L., Schwartz, J.H., Silcox, M.T., Welker, F., Wu, X., Zanolli, C., Roksandic, M., 2024. Moving away from "the Muddle in the Middle" toward solving the Chibanian puzzle. *Evolutionary Anthropology* 33(1): e22011. https://doi.org/10.1002/evan.22011 **(М21а)**

Публикација представља резултат научне радионице *Meet the Chibanians: Late Middle and Early Late Pleistocene Hominin Systematic*s, које је одржана у мају 2023. године у Новом Саду, под покровитељством Фондације Венер-Грен (*Wenner‐Gren Foundation*) и Истраживачког савета за друштвене и хуманистичке науке Канаде (*Social Sciences and Humanities Research Council of Canada*). У раду су издвојени главни закључци који се тичу актуелних проблема таксономије средњоплеистоценских хоминина, а око којих су се сви коаутори сложили по принципу консензуса.

6) Roksandic, M., Musiba, C., **Radović, P.**, Lindal, J., Wu, X.-J., Figueiredo, E., Smith, G.F., Roksandic, I., Bae, C.J., 2023. Change in biological nomenclature is overdue and possible. *Nature Ecology & Evolution* 7(8): 1166–1167. https://doi.org/10.1038/s41559-023-02104-x **(М21а)**

Рад представља део иницијативе да се у Интернационални код зоолошке номенклатуре (енгл. *International Code of Zoological Nomenclature*) уведу одређена правила која би дозволила промену имена појединих таксона на основу савремених етичких принципа.

7) Mennecart, B., **Radović, P.**, Marković, Z., 2018. New data on the earliest European ruminant (Mammalia, Artiodactyla): A revision of the fossil mandible from Rusce in the Pčinja basin (late Eocene, Southeastern Serbia). *Palaeontologia Electronica* 21.3.38A: 1–12. https://doi.org/10.26879/883 **(М21)**

Овај рад представља ревизију фосилне мандибуле древног преживара пореклом из села Русцe у басену Пчиње у југоисточној Србији. Вилица је првобитно објављена у првој половини XX века и том приликом је (погрешно) идентификована као *Micromeryx flourensianus* – врста ситног преживара која је била честа током средњег миоцена у Европи. Према ревизији, међутим, налаз припада касноеоценској (интервал пре 37,7–33,9 милиона година) ситној форми из породице Bachitheriidae, највероватније врсти *Bachitherium thraciensis*. Налаз рода *Bachitherium* је од изузетне важности, јер представља најраније познате преживаре у Европи.

8) **Radović, P.**, Mayda, S., Alaburić, S., Marković, Z., 2021. *Percrocuta miocenica* (Percrocutidae, Carnivora) from the middle Miocene of Brajkovac (Central Serbia). *Geobios* 65: 41–49. https://doi.org/10.1016/j.geobios.2021.02.001 **(М22)**

У раду је објављен налаз фосилне вилице крупног средњомиоценског карнивора *Percrocuta miocenica* из Брајковца надомак Београда (NHMBEO 011306). Ова врста припада изумрлој породици фелиформних карнивора Percrocutidae, распрострањеној у Африци и Евроазији током миоценске и плиоценске епохе. *P. miocenica* је у Србији до сада била позната само на основу неколико налаза (укључујући и типски примерак таксона) са локалитета Пребреза код Блаца. Старост налаза из Брајковца је средњомиоценска (биостратиграфска зона MN6).

9) **Radović, P.**, Radonjić, M., Billia, E.M.E., 2020. Pleistocene rhinoceros from Bogovina Cave: The first report of *Stephanorhinus hundsheimensis* Toula, 1902 (Mammalia, Rhinocerotidae) from Serbia. *Palaeontologia Electronica* 23(2): a34. https://doi.org/10.26879/985 **(М22)**

У раду су представљени остаци носорога (десетак зуба) пореклом из Боговинске пећине у близини Бољевца у источној Србији. Иако су у питању случајни налази, без јасног стратиграфског контекста, морфолошке и метричке карактеристике фосилног материјала показују да је у питању врста *Stephanorhinus hundsheimensis* Toula, 1902, позната из старијег и средњег плеистоцена Европе. Материјал из Боговинске пећине представља први детаљно публиковани налаз ове врсте носорога са територије Србије и тек други са територије бивше Југославије.

10) Lindal, J., **Radović, P.**, Mihailović, D., Roksandic, M., 2020. Postcranial hominin remains from the Late Pleistocene of Pešturina Cave (Serbia). *Quaternary International* 542: 9–14. https://doi.org/10.1016/j.quaint.2020.02.019 **(М22)**

Публикација представља додатне остатке фосилних хоминина из пећине Пештурина: фрагментовани атлас (Pes-1) и фрагмент радијуса субадултне индивидуе (Pes-2). Примерак Pes-1 потиче из слоја 2, старости 31–29 ka cal BP (тј. MIS 3) и припада анатомски модерном човеку. Морфолошке карактеристике налаза Pes-2 показују да је највероватније у питању неандерталац; фосил потиче са контакта слојева 3 и 4, што даје широк распон могућих хронологија, између 38,9 и 92 хиљада година пре садашњости (тј. MIS 3–5b).

11) Gol’din, P., **Radović, P.,** 2018. A Middle Miocene baleen whale from Bele Vode in Belgrade, Serbia. *Rivista Italiana di Paleontologia e Stratigrafia* 124(1): 127–138. https://doi.org/10.13130/2039-4942%2F9751 **(М22)**

У овом раду су детаљно представљени једини познати остаци фосилног кита са територије Србије: део доње вилице и осам репних пршљенова пронађених још давне 1935. године у Белим Водама у Београду. У питању су остаци субадултне јединке ситног кита усана (Mysticeti), који су у раду провизорно идентификовани као ?*Parietobalaena* sp. Према налазима пратеће малакофауне, овај кит је насељавао воде прамора Паратетиса током средњег миоцена (сармата), пре око 12 милиона година.

12) Roksandic, M., **Radović, P.**, Lindal, J., 2018. Revising the hypodigm of *Homo heidelbergensis*: A view from the Eastern Mediterranean. *Quaternary International* 466(A): 66–81. https://doi.org/10.1016/j.quaint.2017.10.013 **(М22)**

Ова публикација даје детаљан преглед средњоплеистоценских остатака хоминина са територије источног Средоземља (делова Европе и Блиског истока) и даје предлог ревидиране парадигме врсте *Homo heidelbergensis*. Према предлогу, употреба одреднице *H. heidelbergensis* би могла имати смисла једино ако би укључивала фосилне примерке који не показују изведене морфолошке карактеристике неандерталаца (*H. neanderthalensis*). Рад спада међу најцитираније публикације на којима је Предраг коаутор.

13) Roksandic, M., **Radović, P.**, Lindal, J., 2023. The complex picture of the Chibanian hominin record at the crossroads of Europe and Asia. In: Ruiz-Redondo, A., Davies, W. (Eds.), *The Prehistoric Hunter-Gatherers of South-Eastern Europe*. *Proceedings of the British Academy* 258, 36–59. Oxford University Press, Oxford. https://doi.org/10.1093/9780197267509.003.0003 **(М13)**

У питању је поглавље у коме се разматрају остаци средњоплеистоценских фосилних хоминина са простора Балкана (са локалитета Крапина, Баланица, Петралона и Апидима) у светлу најновијих сазнања из области палеоантропологије и палеогенетике. Закључено је да су током средњег дела плеистоценске епохе (пре 774–129 хиљада година) на простору Балкана присутни рани неандерталци и рани анатомски модерни људи, тако да је овај простор могао предстаљати поприште хибридизације две људске врсте.

14) Alaburić, S., **Radović, P.**, 2016. An early record of the moschid genus *Micromeryx* (Mammalia, Ruminantia). In: Marković, Z., Milivojević, M. (Eds.), *Life on the shore – geological and paleontological research in the Neogene of Sibnica and vicinity (Levač basin, Central Serbia). Part 1*. Special Issue of the Natural History Museum in Belgrade: 141–148. **(М14)**

У раду су дате дескрипције шест фосилних зуба откривених 2011. године на локалитету Сибница 4 у Левачком басену у централној Србији. Одређено је да материјал припада изумрлом роду ситних преживара *Micromeryx*, што је прва појава овог рода на територији Србије. Остаци потичу из старијег миоцена (биостратиграфска зона MN4), чиме представљају не само најранију појаву рода *Micromeryx*, већ и најранију појаву породице мошусних јелена (Moschidae) на глобалном нивоу.

15) **Radović, P.**, Lindal, J.A., Roksandic, M., 2014. A re-examination of the human fossil specimen from Bački Petrovac (Serbia). *HOMO - Journal of Comparative Human Biology* 65(4): 281–295. https://doi.org/10.1016/j.jchb.2014.01.004 **(М33)**

Фрагментована људска калота откривена је почетком 1950-их година код Бачког Петровца, наводно у асоцијацији са палеолитским каменим алаткама (које нигде нису објављене). Користећи податке из публикација С. Живановића (1966, 1975), у раду је извршена детаљна компаративна морфометријска анализа овог данас загубљеног примерка. Утврђено је да је у питању фрагмент лобање анатомски модерног човека (*Homo sapiens*), потенцијалне млађеплеистоценске старости. Рад је представљен на „46 th Annual Meeting, Canadian Archaeological Association“ у Вистлеру, Канада, која је одржана између 15. и 19. маја 2013. године.

3. Педагошки рад и ангажовање у развоју наставе

Предраг Радовић био је ангажован као асистент у настави на више курсева са основних студија археологије на Филозофском факултету Универзитета у Београду, претежно на предметима који се тичу палеоантропологије и археологије палеолита. У оквиру обавезног предмета *Рана праисторија и еволуција човека I*, Предраг студенте упознаје са основама палеоантропологије (палеонтологије хоминина и других примата), са посебним фокусом на еволуцију човека. На обавезном предмету *Рана праисторија и еволуција човека II*, студенте упознаје са проблематиком појаве и ширења *Homo sapiens*-a и фосилним остацима анатомски модерног човека. На изборном курсу *Палеолит и мезолит Балкана*, Предраг студентима представља фосилне остатке хоминина са територије Балканског полуострва. Његов ангажман у настави је добио високе оцене приликом студентских евалуација (између 4,77 и 5,00).

Предраг Радовић је учествовао у организацији многих научних и наставних активности Одељења за археологију, а нарочито у раду на годишњим извештајима Филозофског факултета о реализацији пројекта који финансира Министарство науке, технолошког развоја и иновација Републике Србије.

4. Приступно предавање

Приступно предавање за звање доцента на тему „Палеоантрополошка истраживања у Србији” одржао је 31. октобра 2024. године. Комисија је предавање оценила највишом оценом (ОДЛИЧАН – 5).

5. Стручно-професионални допринос

У претходном периоду др Предраг Радовић је био ангажован као сарадник у оквиру трогодишњег истраживачког пројекта *Neanderthal and early modern human interactions in the Central Balkans* (*NЕЕМО*), који реализују Филозофски факултет Универзитета у Београду и Рударско Геолошки факултет Универзитета у Београду, а финансира Фонд за науку Републике Србије у оквиру програма ИДЕЈЕ (7746827).

Кандидат је био члан уређивачког одбора зборника радова Miladinović-Radmilović, N., Vitezović, S., 2013. *Bioarheologija na Balkanu: Bilans i perspektive*. Radovi Bioarheološke sekcije Srpskog arheološkog društva. Srpsko arheološko društvo, Beograd; Blago Sirmiuma, Sremska Mitrovica.

Учествовао је на бројним археолошким ископавањима (претежно палеолитских локалитета као што су Пештурина, Мала и Велика Баланица) и палеонтолошким рекогносцирањима (миоцен околине Краљева и Крушевца).

6. Допринос академској и широј заједници

У јуну 2022. године, Предраг Радовић је учествовао на интензивном курсу за студенте докторских студија филозофије, археологије и биологије *Интердисциплинарност и евиденција у наукама о пореклу* као предавач у склопу пројекта *Sciences of the origin* финансиран од стране Џон Темплтон фондације и Универзитета у Оксфорду.

За рад *A new elephantoid dental specimen from the Miocene of Kruševac Basin in Central Serbia* (https://doi.org/10.2298/GABP1802001R), Предраг Радовић је добио награду фонда *Милан Милићевић, инжењер геологије* за најбољи научно-истраживачки рад младог научног радника из области геологије у 2018. години.

Током свог рада на позицији кустоса Народног музеја Краљево, Предраг Радовић је одржао бројна предавања: *Неандерталци – први налазак из Србије* (Рударско-геолошки факултет, 2019. године); *Метеорити* (Народни музеј Kраљево, KЦ Градац Рашка, Истраживачка станица Петница и Рударско-геолошки факултет, 2016–2019. године), *Јован Цвијић као геолог* (Народни музеј Kраљево, 2017. године); *Фосили – трагови прошлости* (Народни музеј Kраљево, KЦ Градац Рашка, у више наврата током 2015–2018. године).

Предраг Радовић је био сарадник на изради сталне поставке *Геолошки времеплов* (Природњачки центар Србије Свилајнац, 2015. и 2016. године), аутор изложбе о фосилним сурлашима под називом *Џинови Kраљева* (Народни музеј Kраљево, 2013. године) и коаутор изложбе *Одрастање у Kраљеву у 19. и 20. веку* (Народни музеј Kраљево, Музеј историје Југославије у Београду, 2013. године).

7. Сарадња са другим високошколским, научно-истраживачким установама, односно установама културе или уметности у земљи и иностранству

Од новембра 2023. године, др Предраг Радовић је ангажован као придружени истраживач (*Associated Researcher*) на Одељењу за порекло човека Макс Планк института за еволуциону антропологију (*Department of Human Origins, Max Planck Institute for Evolutionary Anthropology*) у Лајпцигу, Немачка.

Од 2020. године, Предраг Радовић је члан Палеоантрополошког друштва Канаде (*PASC-SCPA*, https://pasc-scpa.ca/).

8. Закључно мишљење и предлог комисије

Комисија констатује да др Предраг Радовић испуњава обавезне и изборне услове за избор у звање доцента. Објавио је 12 радова из категорије М21 (М21а и М21), шест радова из категорије М22, три рада из категорије М23, по један рад из категорија М24, М51 и М13, три рада из категорије М14, три рада из категорије М44, два рада из категорије М52, пет радова из категорије М53 и по један рад саопштен на међународним скуповима међународног и националног значаја објављен у целини (М33, М63).

Из наведених разлога обраћамо се Изборном већу Филозофског факултета у Београду са предлогом да прихвати реферат Комисије и упути предлог Већу научних области друштвено-хуманистичких наука Универзитета у Београду за избор др Предрага Радовића у звање ДОЦЕНТА за ужу научну област ПАЛЕОНТОЛОГИЈА, са 90% радног времена, на одређено време од 5 година.

У Београду, 2. децембра 2024. године

ЧЛАНОВИ КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Михаиловић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Весна Димитријевић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Катарина Богићевић, редовни професор

Рударско-геолошки факултет Универзитета у Београду